
Comisia pentru buget,

finanţe şi bănci

Bucureşti,   01.10.2002 

Nr. 463

AVIZ

asupra propunerii legislative pentru modificarea şi completarea Legii nr. 189/2000 privind aprobarea O.G. nr. 105/1999 pentru modificarea şi completarea Decretului - lege nr. 118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri, republicat, cu modificările ulterioare
Cu adresa nr. 285 din 23 septembrie 2002, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă pentru modificarea şi completarea Legii nr. 189/2000 privind aprobarea O.G. nr. 105/1999 pentru modificarea şi completarea Decretului - lege nr. 118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri, republicat, cu modificările ulterioare. 

În urma examinării, în şedinţa din data de 01 octombrie 2002, Comisia, cu unanimitate de voturi, a hotărât respingerea din următoarele considerente:

Obiectul Ordonanţei Guvernului nr. 105/1999 îl reprezintă acordarea unor drepturi reparatorii cetăţenilor români persecutaţi de către regimurile instaurate în România cu începere de la 6 septembrie şi până la 6 martie 1945, din motive etnice, fără a se face discriminare între cetăţenii români cu domiciliul în România şi cei cu domiciliul în străinătate.

Modificarea art. 1 din ordonanţă, potrivit pct. 1 din iniţiativa legislativă, ar reprezenta o încălcare a art. 16 alin. (1) din Constituţie conform căruia “Cetăţenii sunt egali în faţa legii şi a autorităţilor publice, fără privilegii şi fără discriminări.”

Menţionăm că potrivit art. 137 alin. (5) din Constituţia României “nici o cheltuială bugetară nu poate fi aprobată fără stabilirea sursei de finanţare” În acest sens art. 10 alin. (2) din Legea nr. 72/1996 privind finanţele publice locale, cu completările ulterioare, prevede că atunci când, în cursul execuţiei bugetare, se fac propuneri de elaborare a unor acte normative a căror aplicare atrage micşorarea veniturilor sau majorarea cheltuielilor aprobate prin buget,  iniţiatorii au obligaţia să prevadă şi mijloacele necesare acoperii golului de venituri sau sporului de cheltuieli, prevedere care lipseşte din texul propunerii legislative.

PREŞEDINTE,

Prof. dr. Florin Georgescu
SECRETAR,

Dr. Daniel Ionescu

Experţi parlamentari:

Popescu Luminiţa

